যাদবপুরেও ‘পরিবর্তন’!
ছাত্র আন্দোলনের জেরে গত বছর যাদবপুর বিশ্ববিদ্যালয়ের বার্ষিক সমাবর্তন উত্তাল হয়েছিল। সেই ঘটনার এক বছর পর, বৃহস্পতিবার নির্বিঘ্নেই মিটল এবারের সমাবর্তন। এই ‘পরিবর্তনের’ জন্য বর্তমান উপাচার্য সুরঞ্জন দাসকেই কৃতিত্ব দিচ্ছেন বিশ্ববিদ্যালয়ের পড়ুয়া এবং অধ্যাপকদের একাংশ।
এদিন সমাবর্তনে বিশ্ববিদ্যালয়ের আচার্য তথা রাজ্যপাল কেশরীনাথ ত্রিপাঠী কৃতি পড়ুয়াদের হাতে পদক তুলে দেন। প্রসঙ্গত, গত বছর বিশ্ববিদ্যালয়ে শুরু হয়েছিল ‘হোক কলরব’ আন্দোলন। তৎকালীন উপাচার্য অভিজিৎ চক্রবর্তীর পদত্যাগের দাবিতে আন্দোলনকারী পড়ুয়ারা গত বছরের সমাবর্তন বয়কটের ডাক দিয়েছিলেন। কেশরীনাথের কাছ থেকে পদক নিতে অস্বীকার করেছিলেন কলা বিভাগের ছাত্র সংসদের সাধারণ সম্পাদক গীতশ্রী সরকার। আচার্যের গাড়ির সামনে বিক্ষোভও হয়েছিল। এদিন কেশরীনাথ সে প্রসঙ্গে বলেন, ‘‘গত বছরের সমাবর্তনে কি হয়েছে, তা ভুলে যাওয়াই ভাল। এ বছর খুব ভালভাবে সংগঠিত হয়েছে সমাবর্তন। আমি বিশ্ববিদ্যালয়ের উপাচার্য, আধিকারিক, শিক্ষক-পড়ুয়া, সকলকেই ধন্যবাদ জানাতে চাই।’’ এই বদলের কারণ কী? আচার্য বলেন, ‘‘পরিবর্তন যে হয়েছে, তা আপনারা অনুভব করতে পারছেন। আপনারা তা জানেন, আমিও জানি।’’
কলকাতা বিশ্ববিদ্যালয়ের দায়িত্ব ছেড়ে গত ১৬ জুলাই যাদবপুরের দায়িত্ব নেন অক্সফোর্ডের ডি ফিল সুরঞ্জন। দায়িত্ব পেয়েই উপাচার্যের চেম্বারের সিসিটিভি সরিয়ে দিয়েছিলেন তিনি। সূত্রের খবর, র‌্যাগিং-সহ বিভিন্ন বিতর্কিত বিষয়ে সংশ্লিষ্ট সকলের সঙ্গে কথা বলেই এগোতে চাইছেন ইতিহাসের অধ্যাপক সুরঞ্জন। তাই তাঁর বিরোধিতার সুযোগ পাচ্ছেন না কেউই।

সুরঞ্জনের ‘কৃতিত্ব’ পরোক্ষে মানছেন একদা-প্রতিবাদীরাও। যাদবপুর বিশ্ববিদ্যালয় শিক্ষক সমিতির (জুটা) তরফে নীলাঞ্জনা গুপ্ত বলেন, ‘‘উনি সকলের সঙ্গে কথা বলেই এগোতে চাইছেন, এটা ভাল। তবে আমরা চাই এগ্‌জিকিউটিভ কাউন্সিল (ইসি)-সহ বিশ্ববিদ্যালয়ের গণতান্ত্রিক সংস্থাগুলি ফিরে আসুক।’’ তবে ইঞ্জিনিয়ারিং বিভাগের ছাত্র সংসদ ফেটসু’র সাধারণ সম্পাদক স্বর্ণেন্দু বর্মন বলেন, ‘‘ব্যক্তি সুরঞ্জন বা ব্যক্তি অভিজিৎকে নিয়ে কথা বলব না। আমরা চাই ছাত্র সংসদ নির্বাচন হোক। সেটা কিন্তু সুরঞ্জনবাবু আসার পরেই বন্ধ হয়েছে।’’ এ নিয়ে সুরঞ্জন বলেন, ‘‘আমি চাই ইসি ফিরে আসুক, ছাত্র সংসদ নির্বাচন হোক। তবে এটা তো আমার হাতে নেই। আমি পড়ুয়া ও শিক্ষকদের এই দাবির কথা সরকারকে জানিয়েছি।’’
কীভাবে তিনি হাল ফেরালেন যাদবপুরের? সুরঞ্জন বলেন, ‘‘আমি মনে করি, পড়ুয়া ও শিক্ষকদের জন্যই বিশ্ববিদ্যালয়। তাঁদের জন্যই উপাচার্য। আমি সকলকে নিয়েই চলতে চেষ্টা করছি। যেদিন তা পারব না, নিজেই সরে যাব।’’ কলকাতা বিশ্ববিদ্যালয়ের উপাচার্য থাকার সময়ে সুরঞ্জনকে নিয়ে বিতর্ক তৈরি হয়েছিল। অথচ, যাদবপুরে পরিস্থিতি বদলে গিয়েছে। ইতিহাসের অধ্যাপকের ব্যাখ্যা, ‘‘আমি ইতিহাসের ছাত্র। ইতিহাস আমায় সমৃদ্ধ করে।’’ যাদবপুরের পরিস্থিতি সম্পর্কে প্রাক্তন উপাচার্য অভিজিৎ বলেন, ‘‘যদি এখন বিশ্ববিদ্যালয় ভালভাবে চলে তাহলে খুব ভাল কথা। তবে আমি রাজনৈতিক ষড়যন্ত্রের শিকার হয়েছিলাম।’’